C 15/40
LV
Eiropas Savienības Oficiālais Vēstnesis
12.1.2022.
Trešdiena, 2021. gada 19. maija
54. uzsver, ka laba prakse MI tehnoloģijās kultūras mantojuma aizsardzībai un pieejamībai, jo īpaši attiecībā uz personām ar invaliditāti, būtu jāapzina un jāizplata starp kultūras tīkliem visā Savienībā, vienlaikus mudinot veikt pētījumus par dažādiem MI lietojumiem, lai veicinātu kultūras mantojuma vērtību, pieejamību un saglabāšanu; aicina Komisiju un dalībvalstis veicināt iespējas, ko sniedz MI izmantošana CCSI jomā;
55. uzsver, ka MI tehnoloģijas var izmantot arī, lai uzraudzītu kultūras priekšmetu nelikumīgu tirdzniecību un kultūras īpašuma iznīcināšanu, vienlaikus atbalstot datu vākšanu gan materiālā, gan nemateriālā kultūras mantojuma atgūšanai un rekonstrukcijai; jo īpaši norāda, ka MI izstrāde, ieviešana un izmantošana muitas pārbaudes procedūrās var atbalstīt centienus nepieļaut nelikumīgu tirdzniecību ar kultūras mantojumu, it sevišķi, lai papildinātu sistēmas, kas ļauj muitas iestādēm novirzīt savus centienus un resursus uz precēm, kas rada vislielāko risku;
56. norāda, ka MI varētu sniegt labumu pētniecības nozarei, piemēram, pateicoties lomai, kas prognozējošajai analītikai var būt datu analīzes precizēšanā, piemēram, attiecībā uz kultūras priekšmetu iegādi un apriti; uzsver, ka Savienībai ir jāpalielina investīcijas un jāveicina partnerības starp rūpniecību un akadēmiskajām aprindām, lai uzlabotu pētniecības izcilību Eiropas līmenī;
57. atgādina, ka MI var būt progresīvs rīks kultūras tūrisma popularizēšanai, un uzsver tā spēcīgo potenciālu attiecībā uz tūrisma plūsmu prognozēšanu, kas var palīdzēt pilsētām, kuras cieš no pārmērīga tūristu pieplūduma;
Kultūras un radošās nozares un industrijas (CCSI)
58. pauž nožēlu par to, ka kultūra nav viena no prioritātēm, kas izklāstītas politikas risinājumos un ieteikumos par MI Savienības līmenī, jo īpaši Komisijas 2020. gada 19. februāra baltajā grāmatā par MI; prasa pārskatīt šos ieteikumus, lai kultūra kļūtu par MI politikas prioritāti Savienības līmenī; aicina Komisiju un dalībvalstis pievērsties MI tehnoloģiju izstrādes, ieviešanas un izmantošanas potenciālajai ietekmei uz CCSI un maksimāli izmantot Next Generation EU atveseļošanas plānu šo nozaru digitalizācijai, lai reaģētu uz jauniem patēriņa veidiem 21. gadsimtā;
59. norāda, ka MI tagad ir sasniedzis CCSI, par ko liecina tekstu, videomateriālu un mūzikas ierakstu automātiska sagatavošana; uzsver, ka radošajiem māksliniekiem un kultūras darbiniekiem ir jābūt digitālajām prasmēm un apmācībai, kas nepieciešama MI un citu digitālo tehnoloģiju izmantošanai; aicina Komisiju un dalībvalstis veicināt iespējas, ko sniedz MI izmantošana CCSI, piešķirot lielāku finansējumu no zinātnes un pētniecības budžetiem, un izveidot digitālās jaunrades centrus, kuros radošie mākslinieki un kultūras darbinieki izstrādā MI lietotnes, mācās izmantot šīs un citas tehnoloģijas un izmēģina tās;
60. atzīst, ka MI tehnoloģijas potenciāli var veicināt arvien lielāku skaitu darbvietu CCSI jomā, ko veicina lielāka piekļuve šīm tehnoloģijām; tādēļ uzsver, ka ir svarīgi veicināt digitālās prasmes CCSI, lai padarītu šīs tehnoloģijas iekļaujošākas, izmantojamākas, apgūstamākas un interaktīvākas šajās nozarēs;
61. uzsver, ka mijiedarbība starp MI un CCSI ir sarežģīta un prasa padziļinātu novērtējumu; atzinīgi vērtē Komisijas 2020. gada novembra ziņojumu par mākslīgā intelekta tendencēm un attīstību un problēmām IĪT sistēmā un pētījumu par autortiesībām un jaunajām tehnoloģijām — autortiesību datu pārvaldība un mākslīgais intelekts; uzsver, ka ir svarīgi precizēt ar autortiesībām aizsargāta satura (attēlu, mūzikas, filmu, datubāzu utt.) izmantošanu datu ievadē un kultūras un audiovizuālo darbu radīšanā neatkarīgi no tā, vai to dara cilvēki ar MI palīdzību vai MI tehnoloģijas to veic autonomi; aicina Komisiju izpētīt MI ietekmi uz Eiropas radošajām nozarēm; atkārtoti uzsver Eiropas datu nozīmi un atzinīgi vērtē Komisijas paziņojumus šajā sakarībā, kā arī mākslīgā intelekta un saistīto tehnoloģiju iekļaušanu programmā;
62. uzsver, ka Savienības līmenī ir jāizstrādā saskaņots redzējums par MI tehnoloģijām CCSI jomā; aicina dalībvalstis savās nacionālajās stratēģijās MI jomā lielāku uzmanību pievērst kultūrai, lai nodrošinātu, ka CCSI izmanto inovāciju un saglabā konkurētspēju un ka kultūras daudzveidība tiek aizsargāta un veicināta Savienības līmenī jaunajā digitālajā kontekstā;